**Looduskeskkond meie ümber on võti tulevikku**

Looduse kui meile kõigile olulise elukeskkonna tugevuse väärtustamine algab igast vallaelanikust. Kuidas kasvatada loodusteadlikkust? Mida saame ise ära teha nende teadmiste edendamiseks ja väärtustamiseks?

Loodus-, linnu- ja kultuurigiidina olen oma südameasjaks võtnud, et juba lasteaiast alates anda noortele võimalus tutvust teha meie kohaliku loodus- ja kultuuripärandiga. Koostöös haridusasutustega pakun võimalusi koolides praktiliste õppeprogrammide-, loodusteaduse ja huvihariduse kaudu tekitada huvi uurimise-katsetamise-avastamise vastu. Kui noor huvitub loodusteadustest rohkem, saab ta edaspidi valida mitmekesisemate võimalustega erialade vahel. Huviharidus aitab noori suunata karjäärivalikutel.

Kaevandussurve Jõelähtme vallale on tugev. Kõik me saame aru, et kui olukorda eirame, teeb riik kaevandused valitsuse otsustena lihtsalt ära. Seega on oluline leida lahendusi, kuidas selles keerulises protsessis saaks koostöös riigiga oma sõna öelda nii vald kui ka kogukonnad ja selgitada välja, millised on halvimate stsenaariumite puhul kompentsatsioonimehhanismid.

Meie valla suurim märgala, rahvakeeli Maardu raba ja selle ümbrus on üks riigi surve all olev ala, kuhu plaanitakse Maardu III kaevandusala 176 ha ulatuses 100% vees kaevandades. Nimetatud ala on aga aukartust äratav lindude pesitsus- ja toitumisala. Keda siin ka ei kohtaks: vähemalt 15 liiki kahlajaid, erinevaid röövlinde (meri- ja konnakotkast, mustharksaba, roo-, välja-, soo-loorkulle, kanakulle, hiire- ja herilaseviusid, pistrikke, tuuletallajaid jne), rähne, tetresid, metsised, punaselg-õgijaid, öösorre, sookurgi jt. Meil pole vaja kuhugi sõita linde vaatlema – kõik on meie enda kodu lähedal käe-jala juures. Olen ise neli aastat vaadelnud-kaardistanud Maardu-Vandjala rabapõldude ümbruse linde, kandes neid loodusevaatluste andmebaasidesse ja tuvustanud sotsiaalmeedia kaudu oma jälgijatele infot meie linnumaailmast.

Harjumaa maavarade teemaplaneeringu keskkonnamõju strateegiline hindamine (KSH) oli mu linnuvaatlusi arvestatud ning märkinud, et Maardu III kaevandusala Jõelähtme vallas on esinduslik lindude pesitsuse ja toitumise ala. Vabatahtliku vaatleja looduseseiret saab igaüks ise järjekindlalt teha – vaadelda ja kanda oma vaatlusi looduse andmebaasidesse. Sain väärtuslikku tagasisidet, et sellisest vabatahtlikutööst on olnud väga palju kasu!

Arvestades asjaolu, et keskkonnamõjude hindamisel on tulemas muudatus, kus hakatakse samuti kasutama juba olemasolevaid loodusvaatluste andmebaaside andmeid aktiivsemalt, on kõigi vabatahtlike loodusvaatlejate töö igati tänuväärne oma kodukoha looduse kaardistamisel. Suur tänu neile, kes viitsivad seda teha! See näitab, et hoolite enda ümber olevast elu- ja looduskeskkonnast, annate sinna oma hindamatu panuse vabatahtlikuna.

2025. aasta suvel korraldasin vanusegruppidele 16+ ning 55+ ja vanemaealistele projekti „Põlvkondadevaheline motiveerimine ja sidusus“ eesmärgiga suurendada põlvkondadevahelist aktiivsemat läbikäimist, sotsiaalset suhtlemist, ennetades üksijäämist ja sellest tulenevaid vaimse tervise probleeme. Pakkusin meie külade-alevike kogukonnaliikmetele võimalust aktiivselt liikuda, koguda uusi teadmisi ja kogeda aktiivseid liikumisvõimalusi. Reisidel kohtuti endiste koolikaaslastega, peeti koos plaane, kuhu võiks tekkinud sõpruskonnaga koos veel matkatele minna.

Loodus pakub teraapilist keskkonda, mis aitab inimestel lõõgastuda, stressist vabaneda, leida sisemist rahu ja tasakaalu. Looduses liikumine õpetab seda austama, sellest hoolima ja selle kaitsmiseks tegutsema. Tegevused looduses loovad sidusust, tugevdavad põlvkondadevahelisi suhteid, leida ja luua uusi sõpruskondi ning soodustada rohkem üksteise märkamist–aitamist.

Jõelähtme vald on suurte riigipoolsete piirangutega vald, mis pärsib ka siinseid normaalseid arenguvõimalusi. Meil on Rebala muinsuskaitseala, mis seab eripiirangu 34 km² alale ja 34 km² kaitsevööndile. Jõelähtme vald paikneb strateegilise maavara peal, mis tähendab seda, et asukoht paekivilasundi peal piirab ehitustegevust. Lisaks on graniidimaardla, mis asub valla põhjaosal, mis omakorda piirab kogu valla põhjaosa ehitustegevust ja arengut. Olen igal Harjumaa maavarade teemaplaneeringul küsinud, millal riik võtab graniidimaardla piirangu maha, sest sealset rabagraniiti teedeehituses nagunii kasutada ei saaks. Kaevandatavad maavarad on ka põhjus, miks meil vallas teatud piirkonnad on sattunud väga tugeva arendussurve alla.

Väljapääsuna peaks riik soosima kaasneva maavara laialdasemat kasutamist ja omaaegsete keskkonda mitteväärtustavate ehitus- ning projekteerimisnormide ülevaatamist.

Kohalik omavalitsus on juba rohkem kui sajandi vanune, kuid jätkusuutlikkust sh maavarasid ja elukeskkonda silmas pidades oleks mõistlik hinnata tulevikuvaatega 100 + aastat...